Kerajaan hanya tutup kawasan catat kenaikan kes Covid-19
PUTRAJAYA: Kerajaan hanya akan menutup kawasan yang mencatatkan kenaikan
mendadak kes Covid-19 selepas Perintah Kawalan Pergerakan Bersyarat (PKPB)
dilaksanakan mulai hari ini, kata Menteri Kanan (Kluster Keselamatan) Datuk
Seri Ismail Sabri Yaakob. Beliau berkata penutupan tidak akan dilaksanakan di seluruh negara kecuali
di kawasan yang terdapat peningkatan mendadak kes Covid-19. “Kita kenal pasti berdasarkan lokaliti. Jika ada kes positif, kita akan
tutup lokaliti yang berkaitan, bukan di seluruh Malaysia kerana di tempat lain
masih lagi (zon) hijau. Jadi jika di satu kawasan berlaku peningkatan mendadak,
maka di kawasan itu sahaja yang akan ditutup. “Itulah langkah kerajaan selepas ini jika ada kenaikan mendadak Covid-19,”
katanya dalam sidang media harian di sini, semalam. Semalam negara mencatatkan sebanyak 105 kes positif Covid-19, yang
merupakan peningkatan kes harian tertinggi sejak 16 hari lepas. Ditanya mengenai langkah beberapa negeri yang bercadang untuk tidak
mengikuti sepenuhnya prosedur operasi standard (SOP) atau garis panduan PKPB
seperti dikeluarkan kerajaan pusat, Ismail Sabri berkata itu terpulang kepada
kerajaan negeri masing-masing. Tegasnya, apa yang penting adalah kerajaan negeri mematuhi SOP dikeluarkan
kerajaan persekutuan dan disesuaikan dengan SOP negeri masing-masing seperti
diputuskan dalam mesyuarat khas Majlis Keselamatan Negara minggu lepas. “Kita telah bersetuju bahawa negeri-negeri boleh sesuaikan SOP yang kita
keluarkan dengan negeri masing-masing dan daerah. Tetapi mestilah berdasarkan
SOP yang dikeluarkan kerajaan persekutuan. “Sebagai contoh, kedai makan dibuka sehingga 10 malam. Ada bandar-bandar
kecil seperti tempat saya di Bera, Pahang, pukul 8 malam pun sudah tiada siapa
keluar, lebih-lebih lagi di bulan Ramadan. Jadi buka sampai pukul 10 malam pun
tiada makna. “Jadi boleh sesuaikan ikut negeri masing-masing tetapi kalau kita kata buka
sampai pukul 10 malam, tiba-tiba dia buka sampai pukul 12 malam, itu tidak
sepatutnya berlaku. Ia mestilah dalam ruang lingkup SOP yang kita keluarkan,”
katanya. Dilaporkan Sarawak, Selangor, Pahang dan Kedah antara negeri yang membuat
keputusan untuk tidak mengikuti sepenuhnya SOP PKPB yang dikeluarkan kerajaan
pusat. – Bernama 
See author's posts
